«Тэрчым» бжьыпэр еубыд
Тхьэмахуэ блэкIам зэхэтащ Къэбэрдей-Балъкъэрым футболымкIэ и чемпионатым и гуп нэхъыщхьэм и епщыкIубгъуанэ джэгугъуэм хыхьэ зэIущIэхэр.
Иужь зэпэщIэтыныгъэхэм республикэ топджэгум щыкIэлъыплъхэр зыпэмыплъа бжыгъэхэр къарикIуакъым. Джэгугъуэм и топ нэхъыбэ дыдэ щыдагъэкIащ «Ислъэмеймрэ» «Шэрэджымрэ» я зэIущIэм. Турнир таблицэм и кIэух увыпIэхэм ящыщ зым щыт старэшэрэдждэсхэм Ислъэмей къуажэм и щIыпIэ командэм щыдрагъэкIуэ-кIа зэпэщIэтыныгъэм топих къыщыхудагъэкIащ. ХьэщIэхэм абы и жэуапу я хьэрхуэрэгъум и гъуэр зэрыхагъэщIар плIэ къудейщ.
КъыхэжаныкIахэмкIэ нэхъ къулейсызу къыщIэкIащ «Псыгуэнсумрэ» «Урыхумрэ». Абы хьэщIэхэм щыдагъэкIа топ закъуэм текIуэныгъэ къащыхуихьащ.
Гъэ джэгугъуэм зэрыщIидзэрэ зэIущIэ блэкIам япэ очкор къыщызыхьа «Нартым» иджы и кIэн къикIакъым. Кэнжэ щыхьэщIэу Нарткъалэ и командэр 4:1-уэ щIыпIэ гупым къыхигъэщIащ. Зэхьэзэхуэм и кIэух увыпIитIыр зыIыгъхэм яхуиIэ зэщхьэщыкIыныгъэм иджыри зы очко хигъэхъуащ «Эльбрус»-м. Тырныауз щыIэу абы «Шэрджэсым» дригъэкIуэкIа зэпэщIэтыныгъэр 3:3-уэ, зэрытемыгъэкIуауэ, иухащ.
Бабугент и футболистхэм я деж щыхьэщIа налшыкдэсхэм я командэр 2:0-у къыхагъэщIащ. Шэджэм куейм и «Шэджэм-2» командэм къыщригъэблэгъащ «Малкэр». Хэгъэрейхэм дагъэкIа топитхум Балъкъ Iуфэ къикIа гупым пагъэувыжыфар зы закъуэщ.
Иджырей джэгугъуэр «Тэрчым» и IутIыжт. «ХьэтIохъущыкъуейм» и деж кIуауэ ирагъэкIуэкIа зэIущIэм джылахъстэнейхэм хэгъэрейхэм жэуапыншэу топибл щыхудагъэкIащ. КъищынэмыщIауэ, иджырей джэгугъуэм Прохладнэ и «Энергетик»-р зэрыхэмытам къыхэкIыу иужьрей текIуэныгъэм и фIыгъэкIэ турнир табли-цэм «Тэрчым» пашэныгъэр щиубыдащ.
ЕпщыкIубгъуанэ джэгугъуэм зэхэта зэIущIэхэм мыпхуэдэ бжыгъэхэр къарикIуащ: фокIадэм и 25-м: «ЛогоВаз» (Бабугент) — «Спартак-Д» (Налшык) — 2:0, «Шэджэм-2» (Шэджэм-2) — «Малка» (Малка) — 5:1, «ХьэтIохъущыкъуей» (ХьэтIохъущыкъуей) — «Тэрч» (Тэрч) — 0:7; фокIадэм и 26-м: «Ислъэмей» (Ислъэмей) — «Шэрэдж» (Старэ Шэрэдж) — 6:4, «Псыгуэнсу» (Псыгуэнсу) — «Урыху» (Урыху) — 0:1, «Кэнжэ» (Кэнжэ) — «Нарт» (Нарткъалэ) — 4:1, «Эльбрус» (Тырныауз) — «Шэрджэс» (Шэджэм) — 3:3.
Жыласэ Замир.
